Bagesten, ovnsten eller pizzasten er en tykkere skive af en slags sten, ofte granit eller kalksten, som anvendes i ovne for at det, der bages i ovnen, skal få noget nær den samme konsistens som, hvis det var bagt i en stenovn. Den kan anvendes, når man bager pizza eller brød. Bagestenen gør, at ovnen bibeholder et jævnt og højt temperaturniveau, hvilket i mange tilfælde resulterer i en hårdere skorpe og anden karakter. Ved anvendelse placeres bagestenen på en bagerist i bunden af en kold ovn. Når stenen er blevet varmet op og ovnen har opnået den ønskede temperatur, placeres bagværket på bagestenen.